**Mirpaşa Miriyev** (Tam adı: *Mirpaşa Mirismayıl oğlu Miriyev*; 24 iyun 1920, Bakı – 12 iyun 2007) — İdman jurnalistikasının banilərindən biri. Əməkdar jurnalist, Prezident təqaüdçüsü.

Həyatı
------

Mirpaşa Miriyev 1920-ci il iyunun 24-də Bakıda anadan olub. 132 saylı orta məktəbi bitirdikdən sonra Azərbaycan Dövlət Universitetinin filologiya fakultəsinin qiyabi şö­bəsinə daxil olub. Orada təhsil aldığı müddətdə «*Azərnəşr*»də korrektor vəzifəsində çalışıb, «*Gənc işçi*» qəzeti ilə əməkdaşlıq edib, bu qəzetin səhifələrində ilk yazılarını nəşr etdirib. 2007-ci il iyunun 12-də, 87 yaşında vəfat edib. Müxtəlif diplomlarla, tərifnamələrlə təltif olunan M.Miriyev həmçinin respublikanın əməkdar jurnalisti və prezident təqaüdçüsü adlarını daşıyıb.

Fəaliyyəti
----------

İkinci Dünya mü­haribəsi başlayanda Azərbaycanda redaksiyaların çoxu bağlandı. "*Gənc işçi*" qəzeti də fəaliyyətini dayandırmalı oldu. Redaksiyanın üç işçisi - redaktor İsrafil Nəzərov, redaktor müavini Bö­yü­kağa Həsənov və Mirpaşa Miriyev radio verilişləri komitəsinə, cəbhəyə yollanan işçiləri əvəz etməyə göndərildilər. 1947-ci ildə Mirpaşa müəllim "*Azərbaycan gəncləri*" qəzetinin redaktoru, onunla hələ "Gənc işçi" qəzetindən həmkar olan Bö­yü­kağa Həsənovun dəvəti ilə həmin qəzetə redaktor müavini vəzifəsinə keç­di. 1950-ci ildə «*Azərbaycan bətən tərbiyəçisi*» və «*Fizkulturnik Azerbaycana*» qəzetlərinə redaktor təyin edilib və 37 il fasiləsiz olaraq bu qəzetlərə rəhbərlik edib. Sonradan bu qəzetlərin adları dəyişdirilərək «*İdman*» və «*Sport*» olub. 1987-ci ilədək burada çalışan M.Miriyev həmin il təqaüdə çıxıb və «*Neftçi*» İdman Sağlamlıq Cəmiyyətində sədr müavini kimi ictimai fəaliyyət göstərib. 

### Kitabları

* "*Dəmir qala*" (Bakı, 1942-ci il),
* "*Bir zavodun idmançıları*" (Bakı, 1953-cü il),
* "*Kənd idmançıları*" (Bakı, 1954-cü il),
* "*Çempionlar*" (Bakı, 1954-cü il),
* "*Birləşən yollar*" (Bakı, 1965-ci il).

Xatirəsi
--------

Mətbuat Şurasının sədri Əflatun Amaşov onun haqqında fikrini belə bildirib: 

|  |  |  |
| --- | --- | --- |
| "| Uzun və mənalı ömür yolu keçmiş M.Miriyevin Azərbaycanda idman jurnalistikasının inkişafında müstəsna xidmətləri olub. Müharibə illərində Dövlət Radio Verilişləri Komitəsində siyasi verilişlər şöbəsinə rəhbərlik etmiş Mirpaşa müəllim 1947-ci ildə «Azərbaycan gəncləri» qəzetində redaktor müavini işləyib. 1950-ci ildən 1987-ci ilədək «İdman» qəzetinin baş redaktoru vəzifəsində çalışıb. Məhz onun rəhbərliyi altında nəşr 120 min tirajla çıxıb: «Bu qəzet bütün dövrlər üçün nümunəvi idman nəşri sayıla bilər. Tərtibatından tutmuş peşəkarlıq xüsusiyyətlərinədək nəşrdə Mirpaşa Miriyev yaradıcılığının, dəst-xəttinin ruhu duyulub. Həmin ruh indi də yaşadılmaqdadır. Nəşr birbaşa onun adı ilə bağlı idi. O, jurnalistikamızda örnək ola biləcək bir nümunə yaratmışdı». | "|

Mərhumun qızı Ulduz Miriyeva atasının ölümündən sonra onun haqqında "*Bizim təmkinli əzizimiz*" adlı kitab çap etdirib.

İstinadlar
----------

1. ↑  "Azərbaycan Respublikası Prezidentinin fərdi təqaüdlərinin verilməsi haqqında AZƏRBAYCAN RESPUBLİKASI PREZİDENTİNİN SƏRƏNCAMI". 2018-06-05 tarixində arxivləşdirilib. İstifadə tarixi: 2019-11-14.
2. ↑  "Mətbuat Şurasında tanınmış idman jurnalisti Mirpaşa Miriyevə həsr olunmuş kitabın təqdimatı keçirilib". 2018-12-18 tarixində arxivləşdirilib. İstifadə tarixi: 2013-09-22.
3. ↑  "Miriyev Mirpaşa Mirismayıl oğlu - (VƏFAT EDİB)". 2021-08-01 tarixində arxivləşdirilib. İstifadə tarixi: 2019-11-14.
4. ↑  Veteran idman jurnalistləri
5. ↑  ""Mirpaşa Nuriyev peşəkar idman jurnalisti, gözəl insan, yaxşı ata idi"". 2019-11-16 tarixində arxivləşdirilib. İstifadə tarixi: 2019-11-14.